Predkladacia správa

V dňoch 28. septembra až 8. októbra 2004 uskutoční sa v Montreale  35. zasadnutie Valného zhromaždenia (ďalej „VZ“) Medzinárodnej organizácie civilného letectva (ďalej len „ICAO“).  Vzhľadom na to, že delegácii zastupujúcej SR je potrebné vystaviť poverovacie listiny, bol vypracovaný tento materiál.

Priama účasť delegácie SR na 35. zasadnutí Valného zhromaždenia ICAO vyplýva z medzinárodných záväzkov SR, z práv člena tejto medzinárodnej organizácie, z dôvodu volieb do Rady ICAO, zhodnotenia a formulácie programu ICAO na ďalšie trojročné obdobie tak, aby si Slovenská republika udržala svoju pozíciu v civilnom letectve a posilnila ju aj vo väzbe na integračné aktivity SR.

Pre zabezpečenie účasti ako aj pre určenie postupu delegácie Slovenskej republiky na rokovaniach 35. zasadnutia Valného zhromaždenia ICAO bol vypracovaný tento materiál, ktorý sa predkladá vláde SR na schválenie. Jeho súčasťou je návrh účasti a postupu delegácie Slovenskej republiky vo vzťahu k programu rokovaní plenárneho zasadnutia VZ a jeho pracovných orgánov, t. j. výkonného výboru,  technickej komisie, ekonomickej komisie, právnej komisie a administratívnej komisie.

Delegáciu SR budú tvoriť zástupcovia rezortov MDPT SR a MZV SR. Náklady spojené s účasťou budú hradené z finančných prostriedkov vysielajúcich organizácií. 

Od delegácie Slovenskej republiky sa očakáva okrem účasti na VZ aktívne zapájanie sa do koordinačných zasadnutí, ktoré tradične denne pred zasadnutiami VZ a jeho poradných orgánov spolu organizujú Európska únia (EÚ) a Európska konferencia civilného letectva (ECAC) s cieľom presadzovať spoločnú európsku politiku.

Týmto valným zhromaždením a voľbou novej Rady ICAO končí aj pôsobenie Českej republiky ako zástupcu rotačnej skupiny CERG v Rade ICAO. V tejto rotačnej skupine spolupracujú Česká republika, Maďarsko, Rumunsko, Slovensko a Slovinsko. Podľa dohodnutého rotačného princípu vo voľbách do Rady ICAO na obdobie rokov 2004 - 2007 kandiduje Maďarsko.

Materiál je nelegislatívnej povahy, jeho prijatie nemá žiadny dopad na verejné financie, zamestnanosť ani životné prostredie.